विडंबना यह है कि भारत में मानसिक स्वास्थ्य पर ज्यादा बात नहीं होती और सरकारें भी इस तरफ कोई विशेष ध्यान नहीं देती हैं। भारतीय परिवारों में लोग अकसर अपनी मानसिक परेशानियों को एक-दूसरे के साथ साझा नहीं करते हैं। छोटी-छोटी बातों पर तनाव में चले जाना हमारा स्वभाव बनता जा रहा है। छोटी उम्र से ही तनाव हम पर हावी होने लगा है और उम्र बढ़ने के साथ-साथ यह कई दूसरी बीमारियों की वजह बन जाता है। आंकड़ों के मुताबिक बेशक भारत में तनाव के पांच करोड़ मरीज हों, लेकिन यह आंकड़ा और भी बड़ा हो सकता है, क्योंकि देश में मानसिक परेशानियों के ज्यादातर मामले डॉक्टरों तक कभी पहुंचते ही नहीं हैं। बहुत सारे मामलों में यह पता ही नहीं चलता कि व्यक्ति तनाव का शिकार है और उसे इलाज की जरूरत है।